Timp de patru zile, în perioada 27-30 mai, Colegiul „Vasile Lovinescu” din municipiul Fălticeni va organiza mai multe activităţi pentru a marca un moment jubiliar în istoria învățământului fălticenean, împlinirea a 100 de ani de existență a şcolii.
Programul va debuta luni, 27 mai, începând cu ora 10.00, cu festivitatea de deschidere, organizată la Centrul Cultural „Grigore Vasiliu Birlic”. În aceeași zi are loc și expoziția fotografică „Școala de ieri în imagini”, organizată în holul principal al şcolii.
Ziua de marți va începe cu Atelierul de dezvoltare personală „Jocurile minţii”, invitat trainerul Bogdan Horodincă, va continua cu „Târgul firmelor de exercițiu”, un concurs regional de tradiție găzduit de Colegiul „Vasile Lovinescu”, şi un dialog „Despre starea de bine”, susținut de lectorul universitar doctor Sînziana Duca (USV Suceava), urmat de spectacolul de teatru al trupei „Fabulinus” de la aceeași universitate „Ordinea în care a plâns Ruxandra”.
Pentru ziua de miercuri, masa rotundă „Agricultura de ieri şi de azi – cronică a catedrei de agricultură” invită la discuţii foste cadre didactice şi absolvenţi. În aceeași zi va fi dezvelită placa omagială dedicată centenarului, urmată de slujba de pomenire în memoria profesorilor trecuți în eternitate.
Alte două întâlniri sunt programate miercuri, activitatea denumită „Valori în familie, în școală și în comunitate”, susținută profesori şi consilierii școlari ai CJRAE Suceava, Narcisa Popa şi Adrian Marmeliuc, și un atelier pentru gestionarea emoțiilor, desfășurat în compania psihologului Andreea Iliuţă.
Programul evenimentului va continua joi cu „Ziua Absolventului”, festivitate de absolvire a promoției 2024, după care elevii și profesorii sunt invitați la lansarea cărții „Ciprian Porumbescu. În marginea imperiului”, invitat prof. dr. Mircea Diaconu de la Universitatea „Ştefan cel Mare” Suceava.
Manifestările dedicate acestui eveniment vor fi încheiate cu un moment muzical susținut de Royal Cvartet.
Centenarul Colegiului „Vasile Lovinescu” este organizat în parteneriat cu Primăria Fălticeni și Inspectoratul Școlar Județean Suceava.
Conducerea colegiului din Fălticeni promite că acest jubileu va fi un exercițiu de împărtășire a emoțiilor și amintirilor pe care timpul a știut să le păstreze frumos.
O școală trainică, deschisă spre cunoaștere, receptivă la schimbările vremurilor
Bazinul pomicol Fălticeni-Rădășeni s-a făcut cunoscut încă din secolul al XV-lea, când a început comerțul de fructe cu polonii, ca, mai apoi, să apară informații în cronicile „Uricariul” lui Codrescu și în „Descrierea Moldovei” a lui Dimitrie Cantemir despre livezile de la Rădășeni și Fălticeni și despre livezile de la Horodniceni, Brădățel, Botești, Oprișeni, Ciorsaci.
În urmă cu 100 de ani, Vasile Lovinescu, revizor agricol și consilier tehnic la Ministerul Agriculturii, a pus bazele primei școli practice de horticultură din această zonă cu veche tradiție în cultura pomilor fructiferi și în comerțul cu fructe.
De la înființare și până în prezent, a existat fără întrerupere o școală trainică, deschisă spre cunoaștere, receptivă la schimbările progresiste ale vremurilor, care a avut în anii de existență 13 denumiri. Din anul școlar 2012-2013, în urma unei Hotărâri a Consiliului Local Fălticeni, poartă numele celui care a înființat prima pepinieră pomicolă din România, Vasile Lovinescu.
De-a lungul celor zece decenii de activitate didactică, Colegiul „Vasile Lovinescu” a demonstrat permanența unei misiuni educative şi de continuu apostolat în pregătirea tinerilor pentru lucrul în agricultură și pomicultură, oferind cunoștințe practice și teoretice esențiale pentru sectorul agricol.
Primarul municipiului Fălticeni, prof. Gheorghe Cătălin Coman, ne-a spus: „Centenarul Colegiului <Vasile Lovinescu> marchează nu doar o istorie îndelungată de excelență în educație, ci și o adaptare constantă și evoluție pentru a răspunde cerințelor unei lumi în schimbare rapidă. Instituția continuă să fie un pilon al comunității, modelând, formând și inspirând generații de elevi să-și atingă potențialul maxim și să contribuie activ la dezvoltarea societății moderne.
Nu pot să nu îmi amintesc cu drag de timpul petrecut aici, în calitate de profesor de educație fizică și sport, între anii 2004-2012, și de contribuția adusă de tatăl meu, Gheorghe Coman, care a fost, de asemenea, profesor de educație fizică la acest colegiu pentru o perioadă lungă de timp, între anii 1977 și 2014. Aici, între zidurile pline de istorie ale colegiului, s-au țesut visuri și s-au construit fundații solide pentru viitor, acest loc fiind pentru mine nu doar un mediu de muncă, ci o parte integrantă din viața mea și a familiei mele.
În acest an sărbătorim nu doar trecutul, ci și prezentul și viitorul unei instituții educative care reprezintă un adevărat motor al progresului în comunitatea noastră, mai ales că o lungă perioadă de timp această școală avea cei mai mulți elevi din județul Suceava, peste 2.300”.